b'\n_START_ARTICLE_\nZita Pra\xc5\xa1mutait\xc4\x97\n_START_PARAGRAPH_\nZita Pra\xc5\xa1mutait\xc4\x97 (g. 1953 m. bir\xc5\xbeelio 29 d. Melburne, Australija), daininink\xc4\x97, pianist\xc4\x97, vargoninink\xc4\x97, chorved\xc4\x97.\n_START_SECTION_\nBiografija\n_START_PARAGRAPH_\n1960\xe2\x80\x931969 m. priva\xc4\x8diai mok\xc4\x97si muzikos teorijos ir skambinti fortepijonu pas Ver\xc4\x85 Porter, i\xc5\xa1laik\xc4\x97 6 skyri\xc5\xb3 fortepijono ir 5 skyri\xc5\xb3 muzikos teorijos egzaminus prie Melburno universiteto (Australian Music Examination Board). Baigusi gimnazij\xc4\x85, 1971\xe2\x80\x931974 m. Monasho universitete studijavo tiksliuosius mokslus, gavo bakalauro laipsn\xc4\xaf. 1984\xe2\x80\x931986 m. studijavo Chisholmo technologijos institute ir \xc4\xafgijo kompiuteri\xc5\xb3 magistro laipsn\xc4\xaf. Abi min\xc4\x97tos mokslo \xc4\xafstaigos yra Melburne._NEWLINE_1970\xe2\x80\x931995 m. Melburno lietuvi\xc5\xb3 parapijos chorist\xc4\x97 ir vargoninink\xc4\x97, choro akompaniator\xc4\x97. 1976\xe2\x80\x931982 m. mergai\xc4\x8di\xc5\xb3 vokalinio okteto (v\xc4\x97liau seksteto) daininink\xc4\x97 ir vadov\xc4\x97. Sureng\xc4\x97 koncert\xc5\xb3 Melburne, Adelaid\xc4\x97je, Canberroje, Geelonge, Hobarte irMorwelle. 1984\xe2\x80\x931987 m. vokalinio \xe2\x80\x93 instrumentinio ansamblio \xe2\x80\x9eSvajon\xc4\x97s\xe2\x80\x9c daininink\xc4\x97 ir koncertmeister\xc4\x97. Koncertavo daugelyje Australijos miest\xc5\xb3, o 1986 m. JAV ir Kanadoje, 1985 m. i\xc5\xa1leido plok\xc5\xa1tel\xc4\x99. 1988\xe2\x80\x931989 m. vokalinio \xe2\x80\x93 instrumentinio ansamblio \xe2\x80\x9eSvajoni\xc5\xb3 aidai\xe2\x80\x9c daininink\xc4\x97 ir koncertmeister\xc4\x97. Ansamblis koncertavo Melburne, Geelonge ir Sidn\xc4\x97juje, taip pat Piet\xc5\xb3 Amerikoje (Buenos Aires, Montevideo, San Paule), daugelyje JAV ir Kanados miest\xc5\xb3, Pranc\xc5\xabzijoje, Vokietijoje, Lenkijoje ir Lietuvoje \xe2\x80\x93 Vilniuje ir Kaune. 1988 m. i\xc5\xa1leido plok\xc5\xa1tel\xc4\x99 \xe2\x80\x9eSvajoni\xc5\xb3 aidai"._NEWLINE_Nuo 1975 m. Z. Pra\xc5\xa1mutait\xc4\x97 Melburno \xe2\x80\x9eDainos samb\xc5\xabrio" choro, vyr\xc5\xb3 okteto ir solist\xc5\xb3 koncertmeister\xc4\x97. Jungtinio Australijos lietuvi\xc5\xb3 choro 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje ir Kaune koncertmeister\xc4\x97. 1984, 1990 ir 1996 m. Australijos lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 pagrindin\xc4\x97 akompaniator\xc4\x97._NEWLINE_Nuo 1995 m. Melburno lietuvi\xc5\xb3 parapijos choro meno vadov\xc4\x97 ir dirigent\xc4\x97. Choras rengia koncertus, gieda \xc5\xa0v\xc4\x8d. Marijos J\xc5\xabr\xc5\xb3 \xc5\xbdvaig\xc5\xbed\xc4\x97s ba\xc5\xbeny\xc4\x8dioje, dalyvavo 1996 m. Australijos lietuvi\xc5\xb3 dain\xc5\xb3 \xc5\xa1vent\xc4\x97je Melburne, giedojo \xc5\xa1vent\xc4\x97s atidarymo i\xc5\xa1kilm\xc4\x97se \xc5\xa1v. Mi\xc5\xa1i\xc5\xb3 metu. 1975 m. Z. Pra\xc5\xa1mutait\xc4\x97 dalyvavo III Pasaulio lietuvi\xc5\xb3 jaunimo kongrese Piet\xc5\xb3 Amerikoje, 1979 m. IV analogi\xc5\xa1kame kongrese Europoje ir 1983 m. V kongrese JAV ir Kanadoje. Ji turi daug visuomenini\xc5\xb3 pareig\xc5\xb3. 1996 m. gruod\xc5\xbeio 27 d. dirigavo jungtiniam chorui XIX Australijos lietuvi\xc5\xb3 dain\xc5\xb3 \xc5\xa1vent\xc4\x97je Melburne, 1998 m. lank\xc4\x97si Vilniuje ir steb\xc4\x97jo II Pasaulio lietuvi\xc5\xb3 dain\xc5\xb3 \xc5\xa1vent\xc4\x99.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'